Στη δέσμευση πως τα πρόστιμα για πολεοδομικές παραβάσεις στο Μάτι θα ακυρωθούν με τροπολογία προχώρησε ο υπουργός Περιβάλλοντος και Ενέργειας Γιώργος Σταθάκης. Είχε προηγηθεί δημοσίευμα στον Κυριακάτικο Τύπο σύμφωνα με το οποίο οι αρμόδιες υπηρεσίες της Πολεοδομίας επέβαλαν πρόστιμα στους ιδιοκτήτες ακινήτων σε περιοχή όπου σύμφωνα με τους πολεοδόμους υπήρχε ρέμα.

Μιλώντας στην ΕΡΤ1, ο υπουργός Περιβάλλοντος και Ενέργειας Γιώργος Σταθάκης αναγνώρισε ότι η επιβολή προστίμων «ήταν μια πράξη που δεν χρειαζόταν και έτσι πάγωσαν τα πρόστιμα μέχρις ότου χαραχθεί η βαθιά γραμμή».

Ο Γιώργος Σταθάκης προανήγγειλε την πρόθεση να ανασταλούν τα πρόστιμα νομοθετικά «με τροπολογία στο ίδιο άρθρο που αναφέρεται στο συγκεκριμένο ρέμα». Επομένως, όπως τόνισε, μέχρι να οριοθετηθεί επακριβώς η βαθιά γραμμή του ρέματος αναστέλλεται και η επιβολή προστίμων.

Ο «Ελεύθερος Τύπος» της Κυριακής αποκάλυψε την επιβολή των προστίμων και πως οι κάτοικοι υποστηρίζουν ότι δεν υπάρχει ρέμα, αφού ουδέποτε οριοθετήθηκε.